## L’aeroport de Castelló prioritza la innovació en l’àmbit aeronàutic i espacial en la quinta edició del Business Forum

*** El fòrum reunirà un centenar de representants del sector aeronàutic i aeroespacial, agents econòmics i empresarials i institucions
* El director general d’Aerocas destaca l’objectiu de referenciar l’aeroport com a espai d’oportunitat per al sector**

L’aeroport de Castelló acollirà dimarts que ve 25 de novembre la quinta edició de l’Aeroport Castelló Business Forum, una trobada professional que congregarà més d’un centenar de representants de l’àmbit aeronàutic i aeroespacial, agents econòmics i empresarials i institucions.

El director general d’Aerocas, Justo Vellón, ha subratllat la consolidació d’este esdeveniment, que s’ha convertit “en una cita rellevant dins del panorama aeronàutic i aeroespacial de la Comunitat Valenciana”.

Justo Vellón ha explicat que el Business Forum té un doble objectiu: “D’una banda, contribuir al desenrotllament de la indústria a la regió, generant llaços de col·laboració i un intercanvi d’informació. D’altra banda, referenciar l’aeroport de Castelló com un espai d’oportunitat per al sector”.

Segons ha afirmat, esta quinta edició “posa l’accent en la innovació, que constituïx una de les línies fonamentals de l’estratègia de desenrotllament de l’aeroport”. Al respecte, ha assenyalat l’objectiu d’avançar cap a la creació en les instal·lacions d’un *hub* d’innovació “que propicie el desenrotllament de noves iniciatives en l’àmbit aeronàutic i aeroespacial”.

La trobada està estructurada en quatre blocs temàtics que abordaran les temàtiques següents: connectivitat aèria i turisme intel·ligent; nous materials en la indústria aeronàutica i espacial; innovació en el manteniment i reciclatge d’avions; i informació geoespacial.

Les diferents ponències i taules redones inclouran una vintena de participants. Entre les entitats i empreses representades figuren: Universitat Jaume I, Segittur, Cuatrochenta, Diputació de Castelló, Thales Alenia Space, Lofith Composites, Arkadia Space, Comet Aerospace, Arribes, Brok-air, e.Cube, Grupo Oesía, Telespazio, Indra, Nax, Orbital EOS, Espai Aero i ESA-BIC València Region.

D’altra banda, hi haurà una zona expositiva a on es mostraran prototips d’avió dissenyats per dos grups d’estudiants en el marc del programa de Generació Espontània de la UPV.

Fecha: 19/11/2025